**Kustannusosakeyhtiö Koivuniemi** (rinnakkaistoiminimi **Publishing House Koivuniemi Inc**.) on Espoossa toimiva IT-, viestintä- ja konsultointiyritys. Talouselämä-lehden mukaan yritys on poikkeuksellisen kannattava. Helsingin Sanomien vuonna 2010 julkaiseman artikkelin ja Ylen vuonna 2009 lähettämän MOT-ohjelman mukaan yrityksen työntekijät tekevät vaatimattomalla peruspalkalla suuria määriä ylitöitä ilman korvauksia, motiivin ollessa kristillisyyden edistäminen. Yrityksen perustaja diplomi-insinööri Tapani Koivuniemi on johtanut yrityksensä ohella suljettua kristillistä lahkoa.

Liiketoiminta
-------------

### Toimialat

Kustannusosakeyhtiön Koivuniemen painopiste on yrityksille suunnattujen palveluiden toimittamisessa. Yrityspalveluihin kuuluvat, koulutus- ja konsultointipalvelut , viestintäpalvelut , IT-palvelut , radiopalvelut , TYVI-palvelut , EDI-palvelut. Kustannuspuolella yritys on julkaissut Juha Korhonen Bandin levyn, kuusi Paavo Kettu -lastenkuunnelmaa sekä sovelluksia Raamatun tutkimiseen.

Yritys sai marraskuussa 2008 Etelä-Suomen lääninhallitukselta luvan yksityisen terveydenhuollon palvelujen antamiseen. Tuotettavat palvelut ovat avohoidon lääkäripalvelut, yleislääkärin vastaanottotoiminta ja silmätautien erikoislääkärin vastaanottotoiminta. Vuoden 2009 lopussa yrityksessä työskenteli yksi yleislääkäri ja yksi silmälääkäri.

Vuonna 2020 yritys tuottaa mm. puheterapiapalveluita Kelalle.

Yritys avasi aputoiminimen Koivuniemen Klassinen Radio marraskuussa 2009.

### Arvot

Koivuniemi ilmoittaa arvojensa perustuvan kristilliseen arvomaailmaan. Tämä merkitsee yrityksen mukaan uskoa siihen, että Jumala on ja että Raamattu on hänen sanansa meille ja että ihminen on vastuullinen valinnoistaan. Jumalan yhteyteen haluava ihminen voi löytää yhteyden elävään Jumalaan ja tulla hänen lapsekseen armosta Jeesuksen sovitustyön vastaanottamisen kautta.

Yhtiöjärjestyksen mukaan yhtiön tarkoituksena "*--on toisaalta voiton tuottaminen osakkeenomistajille ja toisaalta yksityisten henkilöiden palveleminen heidän Raamatun Sanan mukaisissa tarpeissaan ajallista ja iankaikkista elämää varten Suomessa ja ulkomailla*". Yhtiön hallitus, johon kuuluu pelkästään Koivuniemi ja hänen vaimonsa, ovat oikeutettuja päättämään, miten yhtiön tuottama voitto käytetään näiden tarkoitusten täyttämiseksi.

### Talous- ja taustatietoa

Yhtiöjärjestyksen mukaan yrityksen päätoimialana on toimia kustantamona. Yritys lasketaan kuitenkin toimialaluokitukseltaan mainostoimistoksi. Kustannusosakeyhtiö Koivuniemi on yksi Suomen kuudesta Valtiovarainministeriön sertifioimasta TYVI-operaattorista ja sitä kautta esimerkiksi Kela, Vero ja Tulli ovat julkishallinnon puolelta sen asiakkaina. Kustannusosakeyhtiöllä on ollut vuoden 2008 marraskuusta alkaen lupa myös yksityisten terveydenhuoltopalvelujen antamiseen.

Yrityksen liikevaihto vuonna 2007 oli 3,2 miljoonaa euroa ja tulos 1,7 miljoonaa euroa. Kaupparekisterin mukaan yritykselle on kertynyt rahaa kymmenessä vuodessa viisi miljoonaa euroa. Kustannusosakeyhtiö Koivuniemen varojen käytöstä päättää yhtiöjärjestyksen mukaan hallitus. Talouselämä-lehden mukaan yritys oli vuonna 2009 Suomen kahdeksanneksi kannattavimmaksi yritykseksi ja sen liikevoittoprosentti oli poikkeuksellisen korkea. Yrityksen perustaja Tapani Koivuniemi on ainoa hallituksen jäsen ja varajäsenenä toimii hänen vaimonsa Pirjetta Koivuniemi.

Kauppalehden mukaan yhtiö on kasvanut hyvin voimakkaasti. Lehden analyysiyksikön Balance Consultingin mukaan yhtiön tilinpäätöstiedot eivät vastaa osakeyhtiölain muotovaatimuksia. Tilinpäätöksistä löytyy vuosittain maininta "Päätettiin yksimielisesti liittää tilikauden voitto edellisten tilikausien voittoon", joka yleensä tulkitaan siten, ettei osinkoa jaeta. Kauppalehden mukaan kuitenkin tilinpäätöksiä vertailemalla vuonna 2009 yhtiöstä olisi nostettu osinkoa 176 500 euroa.

Vuosina 2015–2019 yrityksen liikevoitto on noussut 28,50 prosentista 33,90 prosenttiin. Vuonna 2019 yritys teki 5,3 miljoonan euron liikevaihdolla 1,5 miljoonan euron nettotuloksen. Vuonna 2020 yrityksen liiketulos oli kasvanut 2,558 miljoonaa euroon ja sen henkilömäärä oli 30. Aputoiminimenä vuodesta 2009 on toiminut myös Koivuniemen Klassinen Radio

Kritiikkiä
----------

Ylen 2009 lähetetyn MOT-ohjelman mukaan Kustannusosakeyhtiö Koivuniemi on osa Tapani Koivuniemen johtamaa Maitobaari-nimistä insinöörien ja muiden korkeasti koulutettujen kristittyjen suljettua uskonnollista yhteisöä, jonka jäseniä on rekrytoitu yritykseen osa-aikais- tai täysipäiväisiksi työntekijöiksi. Vuonna 2007 yrityksen kahdenkymmenen päätoimisen työntekijän palkkataso oli 2 000 euroa kuukaudessa. Suurella osalla työntekijöistä työpaikkana oli omaan kotiin perustettu työhuone, sillä virallisena toimistona yrityksellä oli taloyhtiön kerhohuone, johon kaikkien työtekijöiden ei ollut mahdollista kerralla mahtua. Kustannusosakeyhtiö Koivuniemi antaa muun muassa IT-alan palveluja valtion laitoksille ja MOT-ohjelman mukaan Finnvera maksaa Koivuniemelle satojatuhansia euroja vuosittain. Yrityksen kaikki 20 työntekijää ovat lahkon jäseniä ja yhtä henkilöä lukuun ottamatta miespuolisia. Työntekijät työskentelevät pääasiassa etänä, omasta kodistaan käsin.

Työntekoa painotettiin voimakkaasti muun muassa Tapani Koivuniemen raamattuopetusten kautta. Työntekijän tuntikirjanpitoaineisto tuli kuukausittain lähettää kryptattuna eli salattuna sähköpostina firman johtoportaaseen. Jos työntekijä oli tehnyt esimerkiksi 170 tuntia töitä kuukaudessa, niin tämän esimiehelle saatettiin soittaa ja kysyä, oliko hänen alaisellaan motivaatio-ongelma tai sivubisneksiä vai miksi tuntimäärät ei täyty. Suositeltiin, että 300 tuntia kuukaudessa oli hyvä määrä, vaikka virallisesti oli annettu ohje, että ylityötä ei saa tehdä eikä ylityötä saa teettää. Sanottiin, että ne jotka tekevät kolmesataa tuntia kuukaudessa ovat onnellisimpia. Kovien työntuntien motiivina oli työntekijöiden usko siihen, että rahalla tehdään hengellisiä tuotteita. 

MOT:n toimittajalle ei kuitenkaan vastattu, kun Koivuniemeltä tiedusteltiin, milloin voittoja aletaan käyttää hengelliseen työhön. Yritykseen tehtiin työsuojelutarkastus, joka päättyi siihen, että Koivuniemi sai puhtaat paperit. Työaikalain noudattamista ei voitu tarkastaa, sillä työntekijät tekevät töitä kodeissaan, joihin tarkastajilla ei ole valtuuksia mennä. Tarkastaja selvitti myös työnantajaa, työterveyshuoltoa ja muutamaa työntekijää haastattelemalla, onko firmassa uupuneita työntekijöitä. Viitteitä kuormituksesta ei löytynyt.

Kohusta huolimatta vuonna 2020 Kustannusosakeyhtiö Koivuniemen toiminta jatkuu entiseen tapaan. Yritys tuottaa palveluita mm. Kelalle, jonka johtajan mukaan yrityksen kanssa ei ole ollut ongelmia. Kelan lisäksi yrityksen asiakkaita ovat Tulli ja Verohallinto. Raija Pellin ja Terho Miettisen *Harhaanjohtajat*-kirjan mukaan valtiolliset toimijat suosivat Koivuniemen yritystä mm. koska alhaisten työvoimakustannusten vuoksi se pystyy tarjoamaan tuotteitaan muita halvemmalla.

Katso myös
----------

* Tapani Koivuniemen uskonlahko

Lähteet
-------

1. 1 2  Helsingin Sanomat: Ankarassa suomalaisessa uskonlahkossa alistetaan naisia ja tehdään rahaa (Arkistoitu – Internet Archive)
2. 1 2 3 4  Koivuniemen herran kultti.  *MOT*, 7.9.2009.  YLE TV1. Käsikirjoitus. Viitattu 9.9.2009.  (MOT-video (Arkistoitu – Internet Archive))
3. ↑  Kustannusosakeyhtiö Koivuniemen koulutuspalvelut ([vanhentunut linkki]) *koivuniemi.com*.
4. ↑  Kustannusosakeyhtiö Koivuniemen viestintäpalvelut *koivuniemi.com*.  Arkistoitu 5.10.2011. Viitattu 3.10.2011.
5. ↑  Kustannusosakeyhtiö Koivuniemen IT-palvelut *koivuniemi.com*.
6. ↑  Kustannusosakeyhtiö Koivuniemen radiopalvelut *radioplus.fi*.  Arkistoitu 8.12.2010. Viitattu 4.5.2010.
7. 1 2  Kustannusosakeyhtiö Koivuniemen TYVI-sivut *tyvi.koivuniemi.com*.
8. ↑  Kustannusosakeyhtiö Koivuniemen EDI-palvelut *edivaihto.fi*.  [vanhentunut linkki]
9. ↑  Kustannusosakeyhtiö Koivuniemen www-sivut *koivuniemi.com*.
10. ↑  Kati Haapakoski: Koivuniemi myy myös lääkäripalveluita  10.12.2010. Mediuutiset.  Arkistoitu 15.12.2010. Viitattu 12.12.2010.
11. 1 2 3  Petri Jääskeläinen: Valtio uskonlahkon asiakkaana.  *Seura*, 16.7.2020, nro 29, s. 12-13.  Otavamedia.
12. ↑  Kustannusosakeyhtiö Koivuniemen arvot *koivuniemi.com*.
13. ↑  Perusturvalautakunnan pöytäkirja *.vihti.fi*.  10.12.2008.  [vanhentunut linkki]
14. ↑  Kauppalehti: Koivuniemen kannattavuuden salaisuus: Matalat palkat (Arkistoitu – Internet Archive)
15. ↑  Kustannusosakeyhtiö Koivuniemi | Yrityksen tiedot *Taloussanomat*. Viitattu 12.8.2020.
16. ↑  Kustannusosakeyhtiö Koivuniemi | Yrityksen tiedot *Kauppalehti*. Viitattu 21.3.2022.
17. ↑  Helsingin Sanomat Kuukausiliite, joulukuu 2010, s. 53
18. ↑  Helsingin Sanomat 20.12.2010. cit STT. [vanhentunut linkki]
19. ↑  Kustannus- osakeyhtiö Koivuniemelle taas synninpäästö *Helsingin Sanomat*.  23.2.2011. Viitattu 18.9.2019.
20. ↑  Nelonen 22.2.2011. Koivuniemi sai puhtaat paperit työsuojelutarkastajalta  (Arkistoitu – Internet Archive)
21. ↑  Savon Sanomat 22.2.2011. cit STT.  (Arkistoitu – Internet Archive)

Aiheesta muualla
----------------

* Tapani Koivuniemen kultti (eronneiden ylläpitämä sivusto) *sites.google.com*.  Arkistoitu 6.4.2009. Viitattu 12.9.2009.